Polisieman langs pad doodgeskiet, beroofFoto: SAPD/Facebook ŉ Gautengse polisiebeampte is Dinsdagaand geskiet en van sy dienspistool beroof terwyl hy aan diens was. Lt.kol. Lungelo Dlamini, provinsiale polisiewoordvoerder, het by navraag aan Maroela Media gesê die voorval het omstreeks 20:00 in Diepsloot, tussen Pretoria en Johannesburg, plaasgevind. “Die slagoffer, ŉ 31-jarige konstabel verbonde aan die Diepsloot-polisie, was saam met sy kollega toe vier mans hulle oorweldig het terwyl hulle besig was om ŉ pap band te ruil,” het Dlamini gesê. “Die verdagtes het op die beamptes losgebrand waarna die beamptes se vuurwapens afgeneem is. Die verdagtes het te voet gevlug.” Die beampte het op pad na die hospitaal aan sy beserings beswyk. Sy kollega is nie beseer nie. Die polisie het ŉ spesiale taakspan saamgestel en ŉ volskaalse soektog na die verdagtes van stapel gestuur. Niemand is nog in verband met die voorval in hegtenis geneem nie. Die polisie het ŉ beroep op die publiek gedoen om na vore te kom met inligting wat die polisie in hul ondersoek kan bystaan. Mense met inligting kan Crime Stop by 08600 10111 bel. Inligting wat tot die suksesvolle inhegtenisneming en vervolging van die verdagtes lei, kan beloon word. Dlamini het gesê die rooftog hou nie verband met onluste wat Dinsdagaand in Diepsloot uitgebreek het nie. Die polisie en Johannesburgse metropolisie moes die R511 vir verkeer sluit nadat voertuie deur betogers met klippe bestook is. Die betogers het ook op die Diepsloot Mall toegesak en winkels geplunder. ŉ Voertuig is ook aan die brand gesteek. Die polisie ondersoek ŉ saak van openbare geweld en sakeroof. Dit is nog nie duidelik waaroor die mense betoog het nie. Die situasie was teen Woensdag weer kalm.